ՀԻՄՆԱՎՈՐՈՒՄ

«Հայաստանի Հանրապետության կառավարության և Լեհաստանի Հանրապետության կառավարության միջև գաղտնի տեղեկությունների փոխադարձ պաշտպանության մասին» համաձայնագրի նպատակն է ապահովել Հայաստանի Հանրապետության և Լեհաստանի Հանրապետության միջև քաղաքական, ռազմական, տնտեսական, գիտատեխնիկական և այլ համագործակցության շրջանակներում փոխանցվող, ստացվող, ինչպես նաև այդպիսի համագործակցության ընթացքում ստեղծվող գաղտնի տեղեկատվության փոխադարձ պաշտպանությունը: 
Համաձայնագրի կնքումը նպատակահարմար է` ելնելով Հայաստանի Հանրապետության և Լեհաստանի Հանրապետության միջև գաղտնի տեղեկատվության փոխանցման և պաշտպանության նպատակով առկա փոխադարձ հետաքրքրությունից, ինչպես նաև Հայաստանի Հանրապետության և Լեհաստանի Հանրապետության միջև երկկողմ համագործակցության ընթացքում գաղտնի տեղեկատվության փոխանցման, փոխադարձ պահպանության և պաշտպանության համար ընթացակարգեր սահմանելու անհրաժեշտությունից:
Մասնավորապես, Համաձայնագրով նախատեսվում են կանոնակարգել գաղտնի տեղեկությունների պաշտպանության սկզբունքները, գաղտնի տեղեկությունների փոխանցման, դրանց օգտագործման, իրավասու մարմինների փոխգործակցության, գաղտնի տեղեկությունների պաշտպանության պահանջների հնարավոր խախտումների դեպքերում իրականացվող գործողությունների հետ կապված հարաբերությունները:
Համաձայնագրի կնքումը բխում է Ազգային ժողովի 2021 թվականի օգոստոսի 26-ի N ԱԺՈ-002-Ն որոշմամբ հաստատված Հայաստանի Հանրապետության կառավարության (2021-2026թթ.) ծրագրի «Անվտանգություն և արտաքին քաղաքականություն» 1-ին գլխի «Բոլոր ուղղություններով նախաձեռնողական և արդյունավետ ներգրավման արտաքին քաղաքականությունը» 6-րդ կետից, որի համաձայն. «Կառավարության համար արտաքին քաղաքականության կարևոր նպատակներից են բոլոր պետությունների և կազմակերպությունների հետ Հայաստանի երկկողմ և բազմակողմ հարաբերությունների շարունակական զարգացումը և արդյունավետ համագործակցությունը։ Այս համատեքստում ևս Հայաստանի հիմնական գործընկերների հետ փոխշահավետ և բովանդակային փոխգործակցությունը կարևոր բաղադրիչ է պետության անվտանգային ճարտարապետության մեջ:»:

ՀՀ ազգային անվտանգության ծառայություն
